b"\n_START_ARTICLE_\nFrans 2. (Tysk-romerske rige)\n_START_SECTION_\nTidlige liv\n_START_PARAGRAPH_\nFrans blev f\xc3\xb8dt den 12. februar 1768 i Firenze i Toscana som det andet barn og \xc3\xa6ldste s\xc3\xb8n af den dav\xc3\xa6rende Storhertug Peter Leopold af Toscana i hans \xc3\xa6gteskab med Infantinde Maria Ludovika af Spanien, datter af kong Karl 3. af Spanien. _NEWLINE_Hans far var en yngre s\xc3\xb8n af Maria Theresia af \xc3\x98strig og den Tysk-romerske kejser Frans 1. Stefan. Peter Leopold havde ved faderens d\xc3\xb8d i 1765 arvet storhertugd\xc3\xb8mmet Toscana, mens hans storebror Josef 2. efterfulgte sin far som kejser._NEWLINE_Frans voksede indledningsvis op med sine mange s\xc3\xb8skende ved faderens hof i Toscana. Hans familie vidste dog, at det var sandsynligt, at han med tiden ville blive kejser, da hans onkel Josef 2. ikke havde nogen overlevende b\xc3\xb8rn fra sine to \xc3\xa6gteskaber. I 1784 blev den unge \xc3\xa6rkehertug Frans derfor sendt til det kejserlige hof i Wien for at blive opdraget og forberedt til sin fremtidige rolle._NEWLINE_Efter Josef 2.s d\xc3\xb8d i 1790, blev Frans' far Tysk-romersk kejser som Leopold 2.. Leopold d\xc3\xb8de allerede i 1792, hvorefter  Frans, der kun lige var fyldt 24, blev kejser.\n_START_SECTION_\nRegeringstid\n_START_PARAGRAPH_\nFrans begyndte sin regeringstid, mens de franske revolutionskrige og Napoleonskrigene stod p\xc3\xa5. Som leder for en stor og multietnisk nation f\xc3\xb8lte han sig truet af Napoleons retorik om frihed og lighed i Europa og gik ind i revolutionskrigene mod Frankrig. \xc3\x98strig blev sl\xc3\xa5et af Napoleon, og ved Traktaten i Campo Formio m\xc3\xa5tte Frans afst\xc3\xa5 omr\xc3\xa5det vest for Rhinen til Frankrig i bytte for Republikken Venedig og Dalmatien. Han k\xc3\xa6mpede igen mod Frankrig under den tredje koalition, men efter at v\xc3\xa6re blevet sl\xc3\xa5et i Slaget ved Austerlitz i 1805, m\xc3\xa5tte han indg\xc3\xa5 Freden i Pressburg, som opl\xc3\xb8ste det Tysk-romerske rige efter godt tusind \xc3\xa5rs eksistens, sv\xc3\xa6kkede hans kronland \xc3\x98strig og decentraliserede Tyskland._NEWLINE_I 1809 angreb Frans igen Frankrig i h\xc3\xa5bet om at drage fordel af den konflikt, som Napoleon var involveret i i Spanien. Han blev igen sl\xc3\xa5et, og blev nu tvunget til at alliere sig med Napoleon, afst\xc3\xa5 territorium, slutte sig til det kontinentale system og gifte sin datter Marie Louise med Napoleon. I realiteten blev han gjort til en vasal under kejseren af Frankrig. Napoleonskrigene sv\xc3\xa6kkede \xc3\x98strig og reducerede landets prestige, noget som senere kom til at hj\xc3\xa6lpe Preussen til at komme sejrrigt ud i kampen om at dominere Tyskland._NEWLINE_I 1813 gik \xc3\x98strig i krig mod Frankrig for fjerde gang, og sluttede sig til koalitionen af England, Rusland og Preussen i deres krig mod Napoleon. \xc3\x98strig spillede en stor rolle i Frankrigs endelige nederlag, og som anerkendelse heraf, var det \xc3\xb8strigerne, repr\xc3\xa6senteret ved Klemens Wenzel von Metternich, som f\xc3\xb8rte fors\xc3\xa6det ved Wienerkongressen og bidrog til at danne Den Hellige Alliance, der ledte verdensdelen ind i en ny \xc3\xa6ra af konservatisme og reaktion._NEWLINE_Frans senere regeringstid blev pr\xc3\xa6get af et reaktion\xc3\xa6rt styre, hvor Liberale og andre oppositionsbev\xc3\xa6gelser blev holdt nede ved hj\xc3\xa6lp af streng censur og et omfattende spionv\xc3\xa6sen._NEWLINE_Kejser Frans d\xc3\xb8de som 67-\xc3\xa5rig den 2. marts 1835 i Wien. Han blev begravet i Kejserkrypten i Kapucinerkirken i Wien."